AviList

AviList er ei global sjekkliste for fuglar som er laga for å skape ein sameint taksonomi for fuglane i verda. Ho er fritt tilgjengeleg frå nettstaden til AviList Core Team.

Før introduksjonen av AviList i juni 2025 fanst det tre mykje brukte og regelmessig oppdaterte globale sjekklister. Desse separate listene vart haldne vedlike på vegne av International Ornithologists' Union, Birdlife International og Cornell Lab of Ornithology. Listene varierte i talet på anerkjende artar og inndelinga av artane i slekter og familiar. På eit møte i 2018 vart ornitologar samde om å samarbeide for å produsere ein enkelt konsensustaksonomi for fuglane i verda. Utgjevarar av dei tre tidlegare listene har no stoppa eigne uavhengige taksonomiske oppdateringar.

 Bakgrunn 

I ein diskusjon på International Ornithological Congress i Vancouver i 2018 vart ei gruppe ornitologar samde om å danne ein komité, Working Group on Avian Nomenclature (WGAC), for å vurdere å konsolidere dei tre uavhengige sjekklistene.

Dei tre sjekklistene som no har tatt i bruk AviList-taksonomien er:

The Clements Checklist of Birds of the World, halde ved like med årlege oppdateringar av medlemmer av Cornell Lab of Ornithology. Denne sjekklista var opphavleg basert på ei bok av James Clements som vart gjeve ut i 2007. Clements-taksonomien ligg til grunn for nettstaden Birds of the World, Merlin Bird ID-appen for iOS- og Android-einingar, eBird-databasen for fugleobservasjonar og Macaulay-biblioteket med fotografi, videoar og lydopptak.

Birdlife's Taxonomic Checklist følgde opphavleg HBW and BirdLife International Illustrated Checklist of the Birds of the World, som vart gjeve ut i to bind i 2014 og 2016. Taksonomien har vorte oppdatert jamleg av Birdlife International. Denne taksonomien ligg til grunn for IUCN globale raudliste over trua artar og ei rekkje internasjonale konvensjonar, som Agreement on the Conservation of African-Eurasian Migratory Waterbirds (AEWA) og Bonnkonvensjonen om bevaring av trekkjande ville dyr (engelsk: The Convention on the Conservation of Migratory Species of Wild Animals (CMS)).

IOC World Bird List blir halden ved like av Frank Gill, Pamela C. Rasmussen og David Donsker på vegne av det som tidlegare var  International Ornithological Congress, IOC, men no er omdøypt til International Ornithologists' Union. Denne taksonomien vart brukt av den engelske Wikipedia, den britiske ornitologforeininga og nettstaden for lydopptak Xeno-canto.

I tillegg til listene ovanfor har Howard and Moore Complete Checklist of the Birds of the World vore innverknadsrik innan fugletaksonomien. Den fjerde utgåva vart gjeve ut i to bind i 2013 og 2014, men har ikkje vorte oppdatert etter det.

Den første versjonen av den einskaplege sjekklista AviList vart publisert på nett 11. juni 2025. I tillegg til dei tre organisasjonane som er nemnde ovanfor, har British Ornithologists’ Union vedtatt å ta i bruk lista.

Birdlife Norge har vedtatt å følgje taksonomien frå AviList  i sine publikasjonar. Ei komplett namneliste etter AviList med norske namn for all verdas fuglar var tilgjengeleg frå 31. august 2025. Også artsobservasjoner.no vil følgje taksonomien i AviList.

 Kjelder 

.
Denne artikkelen bygger på «AviList» frå , den 26. oktober 2025.  

 Bakgrunnsstoff 
 Offisiell nettstad

Kategori:Ornitologi